30.6.2022
EL
Επίσημη Εφημερίδα της Ευρωπαϊκής Ένωσης
C 251/89 Τετάρτη, 15 Δεκεμβρίου 2021
Ζ.
λαμβάνοντας υπόψη ότι οι οργανωμένες εγκληματικές ομάδες έχουν καλή συνεργασία πέρα από σύνορα και εθνοτικές γραμμές, σε αντίθεση με τις αστυνομικές και δικαστικές αρχές των χωρών των Δυτικών Βαλκανίων που πρέπει επειγόντως να βελτιώσουν αυτού του είδους τον συντονισμό·
Η.
λαμβάνοντας υπόψη ότι οι οργανωμένες εγκληματικές ομάδες συνεργάζονται με ομάδες από την ευρύτερη Ευρωπαϊκή Γειτονία σε δραστηριότητες όπως η λαθραία διακίνηση μεταναστών, η λαθραία διακίνηση τεχνουργημάτων και η νομιμοποίηση εσόδων από παράνομες δραστηριότητες·
Θ.
λαμβάνοντας υπόψη ότι τα εναρμονισμένα νομικά πλαίσια και η αποτελεσματική εφαρμογή τους, οι ανεξάρτητοι φορείς καταπολέμησης της διαφθοράς και του εγκλήματος και η γνήσια πολιτική βούληση αποτελούν καίριας σημασίας παραμέτρους για την εξάλειψη του οργανωμένου εγκλήματος·
Ι.
λαμβάνοντας υπόψη ότι σύμφωνα με την έκθεση του UNODC με τίτλο «Measuring Organized Crime in the Western Balkans» (Μέτρηση του οργανωμένου εγκλήματος στα Δυτικά Βαλκάνια), οι διώξεις και οι καταδίκες τείνουν να επικεντρώνονται στα χαμηλόβαθμα στελέχη των εγκληματικών οργανώσεων — με τους ηγέτες των ομάδων στα Δυτικά Βαλκάνια μάλλον να μένουν στο απυρόβλητο·
ΙΑ. λαμβάνοντας υπόψη ότι οι οργανώσεις της κοινωνίας των πολιτών έχουν καθιερωθεί ως σημαντικοί φορείς στην καταπολέμηση του οργανωμένου εγκλήματος και της διαφθοράς σε ολόκληρη την περιοχή και διαδραματίζουν καθοριστικό ρόλο ιδίως στην παρακολούθηση της κατάστασης και την αξιολόγηση των πολιτικών κατά της διαφθοράς· ΙΒ. λαμβάνοντας υπόψη ότι απαιτούνται περισσότερες έρευνες και πιο αξιόπιστα δεδομένα για το οργανωμένο έγκλημα, προκειμένου να βελτιωθεί ο σχεδιασμός αποτελεσματικών πολιτικών αντίδρασης στο οργανωμένο έγκλημα και στη διαφθορά στην περιοχή· ΙΓ.
λαμβάνοντας υπόψη ότι η εκπαίδευση διαδραματίζει βασικό ρόλο στην πρόληψη του εγκλήματος και στην προαγωγή μιας νομοταγούς νοοτροπίας·
ΙΔ. λαμβάνοντας υπόψη ότι η απειλή που συνιστούν οι εκ Δυτικών Βαλκανίων ορμώμενες ομάδες του οργανωμένου εγκλήματος έχει χρησιμοποιηθεί αδίκως ως επιχείρημα κατά της προσχώρησης στην ΕΕ σε ορισμένες χώρες και θα πρέπει συνεπώς να αντικρουσθεί δεόντως, προκειμένου να γίνουν και άλλα βήματα προόδου στη διαδικασία προσχώρησης των χωρών των Δυτικών Βαλκανίων στην ΕΕ· ΙΕ.
λαμβάνοντας υπόψη ότι, για να εκπληρώσουν τα κριτήρια προσχώρησης στην ΕΕ, οι χώρες των Δυτικών Βαλκανίων πρέπει να εφαρμόσουν ολοκληρωμένες μεταρρυθμίσεις σε κρίσιμους τομείς και να επιτύχουν απτά αποτελέσματα ως προς τις δικαστικές μεταρρυθμίσεις και ως προς την καταπολέμηση της διαφθοράς και του οργανωμένου εγκλήματος·
ΙΣΤ. λαμβάνοντας υπόψη ότι η ενίσχυση του κράτους δικαίου και η καταπολέμηση της διαφθοράς και του οργανωμένου εγκλήματος αποτελούν ακρογωνιαίους λίθους της στρατηγικής ΕΕ-Δυτικών Βαλκανίων για το 2018· ΙΖ. λαμβάνοντας υπόψη ότι έχουν διατεθεί περίπου 64 εκατομμύρια EUR για προγράμματα σχετικά με την καταπολέμηση του οργανωμένου εγκλήματος στα Δυτικά Βαλκάνια στο πλαίσιο του μηχανισμού προενταξιακής βοήθειας (ΜΠΒ ΙΙ), ο οποίος έχει χρηματοδοτήσει πολλά εθνικά και πολυεθνικά προγράμματα υπέρ μιας πιο αποτελεσματικής απονομής δικαιοσύνης σε υποθέσεις οργανωμένου εγκλήματος και διαφθοράς στα Δυτικά Βαλκάνια, μεταξύ άλλων μέσω της παρακολούθησης των δικών· λαμβάνοντας επίσης υπόψη ότι ο ΜΠΒ III περιλαμβάνει συγκεκριμένους στόχους για την ανάπτυξη αποτελεσματικών εργαλείων με σκοπό την πρόληψη και την καταπολέμηση του οργανωμένου εγκλήματος, της εμπορίας ανθρώπων και της παράνομης διακίνησης πυροβόλων όπλων, της διακίνησης ναρκωτικών και της νομιμοποίησης εσόδων από παράνομες δραστηριότητες· Γενική κατάσταση 1. τονίζει ότι το οργανωμένο έγκλημα και η διαφθορά πλήττουν πρωτίστως τους πολίτες των χωρών των Δυτικών Βαλκανίων, καθώς υπονομεύουν το δικαίωμά τους στην ασφάλεια και την κοινωνική συνοχή, καθώς και την εμπιστοσύνη τους στο δημοκρατικό σύστημα, δημιουργούν εμπόδια στις δημοκρατικές μεταρρυθμίσεις και υπονομεύουν τη διαδικασία προσχώρησης, ενώ έχουν επίσης δυνητικές και πραγματικές αρνητικές επιπτώσεις στην ασφάλεια και τη σταθερότητα των κρατών μελών της ΕΕ· 2.
υπογραμμίζει ότι η στέρηση ευρωπαϊκής προοπτικής από τις χώρες των Δυτικών Βαλκανίων επιδεινώνει την κατάσταση όσον αφορά το οργανωμένο έγκλημα· υπογραμμίζει επίσης ότι μόνο με την προώθηση της διαδικασίας ολοκλήρωσης της ΕΕ και της συνεργασίας με τα κράτη μέλη μπορεί η κατάσταση να βελτιωθεί· τονίζει ότι η καταπολέμηση του οργανωμένου εγκλήματος και η προώθηση της ολοκλήρωσης της ΕΕ αποτελούν αλληλοενισχυόμενες διαδικασίες, εξ ου και η ανάγκη επιτάχυνσης της διαδικασίας ολοκλήρωσης της ΕΕ· 3. εκφράζει την άποψή του ότι η σύνδεση της ελευθέρωσης του καθεστώτος των θεωρήσεων για το Κόσοβο με την καταπολέμηση του οργανωμένου εγκλήματος είναι αντιπαραγωγική, καθώς η απομόνωση ενθαρρύνει τις εγκληματικές δραστηριότητες· υπογραμμίζει, για άλλη μια φορά, ότι το Κόσοβο πληροί όλα τα κριτήρια για την ελευθέρωση του καθεστώτος των θεωρήσεων και καλεί το Συμβούλιο να χορηγήσει την ελευθέρωση του καθεστώτος των θεωρήσεων χωρίς περαιτέρω καθυστέρηση·